Maksuhäiriömerkinnän saaneiden suomalaisten määrä hipoo jo kaikkien aikojen pahimpia lukemia.

Suomessa on tällä haavaa 367 000 maksuhäiriömerkinnän saanutta ihmistä, mikä on vain tuhat vähemmän kuin ennätyksellisenä lamavuonna 1997. Maksuhäiriömerkinnät aiheutuvat entistä suuremmista summista, joten luottotiedottomat ovat yhä syvemmässä ahdingossa.

Yksi heistä on asiantuntijapalveluita tarjoava oululainen pienyrittäjä. Hän ei pystynyt viime keväänä maksamaan perheensä kodin vuokraa pariin kuukauteen, jolloin asunnon omistaja haki pitkäaikaiselle vuokralaiselleen häädön ja maksuhäiriömerkinnän.

Se johti luottokorttien sulkemiseen. Se vaikeutti merkittävästi uuden vuokra-asunnon löytymistä ja kun koti lopulta löytyi, se sai sähköyhtiön vaatimaan satojen eurojen vakuusmaksua ennen kuin yhtiö suostui tekemään sähkösopimusta.

”Kaikki ovet tuntuvat sulkeutuvan edessäni. Minusta on tullut yhteiskunnan hylkiö.”

Kymmenkunta vuotta yrittäjänä toimineen asiantuntijan yrityksen liikevaihto oli viime tilikaudella yli 50 000 euroa, mikä on pienyritykselle hyvä saavutus. Tuloja siis on, mutta ongelmana on palkan vaihtelevuus.

Yrittäjä koki viime keväänä pidemmän vähätuloisen kauden, mutta menot pysyivät ennallaan. Esimerkiksi työeläkemaksut ja yhtiön tuloksen perusteella määräytyvä ennakkovero maksoivat yli tuhat euroa kuukaudessa.

Se on yksinään firmaansa pyörittävälle yrittäjälle kohtuuttoman kova summa. Yrittäjä on nyt käytännössä konkurssin partaalla. Verottaja voi kaataa sen koska tahansa.